**Steam Deck** on Valve Corporationin pelikonsoli ja käsikonsoli, joka julkaistiin helmikuussa 2022. Konsolia voi käyttää myös henkilökohtaisena tietokoneena, niin että siihen voi asentaa omia ohjelmia ja toimintoja, kuten verkkoselaamisen ja videoiden katselun. Laitteeseen voi liittää hiiren ja näppäimistön sekä näytön.

Konsolista kerrottiin heinäkuussa 2021, ja sen sanottiin tulevan myyntiin joulukuussa 2021, mutta julkaisua lykättiin helmikuuhun 2022 komponenttipulan johdosta. Valve ei suoraan mainitse, mistä komponenteista on kyse, mutta kyse on luultavasti puolijohdeteollisuuden maailmanlaajuisista toimitusvaikeuksista. Samat toimitusvaikeudet ovat myös muiden konsolivalmistajien suunnitelmien muutoksien taustalla.

Konsolin julkaisupäivä oli 25. helmikuuta 2022, jolloin Valve lähetti ensimmäisen erän sähköpostitse varauksen tehneille. Valven ilmoituksen mukaan ensimmäiset laitteet voitiin toimitettaa aikaisintaan 28. helmikuuta.

Konsolilla voi pelata Steam-palvelussa olevia pelejä. Pelejä voi pelata myös ilman yhteyttä pilvipalveluun. Konsolille on myös saatavilla telakka, jonka kanssa se voidaan kytkeä televisioon.

Tekniikka
---------

Lähikuva laitteen D-pad-ohjaimesta ja analogisesta joystickista.
Konsolissa on AMD:n APU (*Aerith*), jossa on Zen 2 -suoritin ja RDNA 2 -grafiikkaprosessori. Suorittimessa on neljä ydintä, ja se suorittaa kahdeksaa säiettä. Grafiikkasuorittimessa on kahdeksan laskentayksikköä (*compute unit*, CU).
Konsolissa on 16 gigatavua LPDDR5 RAM-muistia.

Tallennustilaa on perusmallissa 64 gigatavua (eMMC), jonka lisäksi konsolissa on microSD-paikka muistikortille. Toisessa mallissa on 256 gigatavua sisäistä tallennustilaa (NVMe) ja kolmannessa mallissa 512 gigatavua. Kaikki UHS-I microSD-kortit mukaanlukien microSDXC- ja microSDHC-kortit toimivat tallennustilan kasvattamiseen. Myös UHS-II- ja UHS-III-kortit toimivat. Konsolissa on seitsemän tuuman LCD-kosketusnäyttö, sisäänrakennettu mikrofoni sekä WiFi- ja Bluetooth-tuki.

Konsolissa itsessään on D-pad-ristiohjain, neljä nappia (ABXY), kaksi analogista joystickia, neljä olkanäppäintä sekä kaksi kosketuslevyohjainta (yksi molemmin puolin). Laitteessa on myös tuki liikeohjaukselle sekä neljä taustanäppäintä (kaksi molemmin puolin).

Laite on suunniteltu 4–15 watin virrankäyttöön, ja ollessaan ulkoisessa virtalähteessä se voi ottaa 45 wattia, joka riittää yhtäaikaiseen lataamiseen ja pelaamiseen. Laite voi myös antaa 7,5 wattia kytketyille oheislaitteille, kuten verkkokameralle, langalliselle peliohjaimelle tai ulkoiselle massamuistille. Kevyessä käytössä laitteen akku kestää 7–8 tuntia ja vaativammassa käytössä 4–6 tuntia.

Laitteen APU on suunniteltu jatkuvasti tasaiseen suorituskykyyn eikä hetkittäiseen lisätehoon, kuten kannettavissa tietokoneissa. Pelin pitäisi toimia samoin pitkän pelisession jälkeen kuin sen alussakin.

Ulkoisilta mitoilta laite on hieman suurempi ja painavampi kuin Nintendo Switch (ohjaimet mukaanluettuna). Steam Deckin laitteisto on karkeasti verrannollinen kahdeksannen sukupolven pelikonsoliin, mutta siinä on viimeisimmän sukupolven AMD:n suoritin ja grafiikkaprosessori sekä uusinta LPDDR5-muistia. RDNA 2 -arkkitehtuurin grafiikkaprosessorin myötä se kykenee myös säteenseurantaan.

### OLED-malli

Marraskuussa 2023 Valve ilmoitti OLED-näytöllisen mallin myynnin alkavan 16. marraskuuta. Uuden näytön lisäksi mallissa on suurempi akkukapasiteetti ja Wi-Fi 6E -langaton verkkoyhteys. Näyttö kykenee HDR-kuvaan ja sen maksimikirkkaus on 1000 nitiä HDR-kuvalle ja 600 nitiä tavalliselle SDR-kuvalle, kun taas aiemman mallin suurin kirkkaus oli 400 nitiä. OLED-mallin näyttö on myös hieman suurempi 7,4 tuumaa kun se aikaisemmassa mallissa oli 7 tuumaa. Näyttö pystyy myös 90 hertsin virkistystaajuuteen. OLED-mallin näyttö kykenee näyttämään 101,8 % DCI-P3 väriskaalasta kun se aiemmalla näytöllä oli 48,5 %. OLED-mallia on saatavilla kahdella eri tallennuskapasiteetilla: 512 gigatavun tai yhden teratavun kapasiteetilla. OLED-mallissa APU-suoritin *Sephiroth* on valmistettu TSMC:n kuuden nanometrin tekniikalla, kun aiempi *Aerith* valmistettiin seitsemän nanometrin tekniikalla. Muistinopeus on noussut 6400 MT/s aiemmasta 5500MT/s ja akku on noussut 50 wattituntiin aiemmasta 40 wattitunnista. Kosketusnäytön seuranta tapahtuu korkeammalla päivitystaajuudella. OLED-mallissa on myös joukko muita parannuksia kaiuttimiin, jäähdytykseen, mallissa on erillinen antenni Bluetoothille ja uusi malli on 29 grammaa kevyempi kuin aiempi.

Valve lopettaa aiemmat 64 ja 512 gigatavun mallit uusien mallien tullessa ja aiemmista vain 256 gigatavun malli säilyy tuotannossa. Aiempien LCD-mallien hintaa laskettiin OLED-mallien julkaisun myötä.

OLED-malli ei ole "Steam Deck 2", vaan seuraajaa odotetaan joidenkin vuosien päästä.

### Telakka

Erikseen myytävässä telakassa on kolme USB-liitäntää, kaksi videoliitäntää (DisplayPort ja HDMI) sekä Ethernet-liitin. Laitteessa itsessään on USB-C-liitin, jolla se yhdistetään telakkaan, mutta sopivilla kaapeleilla se voidaan kytkeä myös suoraan. Lisäksi laitteessa on kuulokeliitäntä. Telakoituna laite tukee kahta näyttöä. Steam Deck Docking Station julkaistiin lokakuussa 2022.

Ohjelmisto
----------

KDE Plasma Steam Deckin työpöydällä, joka on oletuskäyttöliittymä.
Laitteessa on oletuksena asennettu uusi SteamOS-versio, joka tukee muun muassa laitteen nopeaa asettamista nukkumaan ja jatkamaan aiemmasta tilanteesta. Laitteessa on Valve Proton -ohjelmisto yhteensopivuutta varten. Ohjelmisto tukee myös pelien pelaamista Valven Remote Play -toiminnon avulla. Valve ennakoi, että käyttäjä voi pelata koko Steam-pelien kirjastoa 30 fps kuvataajuudella tai korkeammalla laitteen 1280x800 resoluution näytöllä. 
Valve on työskennellyt AMD:n kanssa ja mukana on tuki AMD:n FidelityFX Super Resolution (FSR) kuvaskaalaukselle.
Laitteen käyttöliittymä tukee kirjoittamista kosketusnäytöllä (virtuaalinen näppäimistö).

Käyttäjä voi itse asentaa lisää ohjelmia ja eri kauppapaikkoja sekä muuttaa laitteeseen asennettua ohjelmistoa. Sovellusohjelmia voi asentaa Flatpakin avulla ilman kehittäjämoodiin siirtymistä. Työpöytäympäristöön vaihtaminen tapahtuu valikosta valitsemalla *Switch to Desktop* ja tilasta palataan valitsemalla *Log off*: mukana tulee minimaalinen työpöytä tallennustilan säästämiseksi.

Huijauksen estoon tarkoitetut ohjelmistot BattlEye ja Easy Anti-Cheat tukevat Steam Deckiä. Lokakuussa 2021 vahvistettiin, että osalle näitä käyttävistä peleistä tulee tuki Steam Deckille.

Valve on kertonut Steam-palveluun merkittävästä yhteensopivuustiedosta, jonka mukaan pelit jaotellaan. Valve on myös palkannut väkeä testaamaan yhteensopivuutta. Yhteensopivuus voidaan merkitä eri tasoilla varmistetuksi (*verified*), pelattavaksi (*playable*), ei-tuetuksi (*unsupported*) ja tuntemattomaksi (*unknown*): varmistettu toimii täysin kun taas pelattava voi vaatia käyttäjältä asetuksia. Yhteensopivuus voi olla Proton-ohjelmiston avulla tai alustalle tehty natiiviversio. Helmikuussa 2022 Valve merkitsi pelejä pelattavaksi keskimäärin 22 peliä päivässä. Valve on myös avannut sivuston, jossa Steam-asiakkaat voivat tarkistaa oman pelikokoelmansa yhteensopivuuden Steam Deckin kanssa. Julkaisupäivänä 825 peliä on merkitty yhteensopivaksi, joista 426 on varmistettu (*verified*) ja 399 pelattava (*playable*). 4. maaliskuuta yhteensopivien pelien listassa oli yli tuhat peliä. 15. huhtikuuta pelattavien pelien listassa oli yli kaksi tuhatta peliä. 21. toukokuuta pelattavien pelien listassa oli kolme tuhatta peliä. 17. heinäkuuta 2022 yli neljä tuhatta peliä on pelattavien listalla varmistettuna tai pelattavana. 31. elokuuta 2022 pelattavien pelin listalla oli 4 994 peliä ja aiemmin samassa kuussa Valve ilmoitti konsolin toimituksien lisääntymisestä. 20. lokakuuta 2022 listalla oli 5 974 peliä. Joulukuussa 2022 listalla oli 7 061 peliä. Maaliskuussa 2023 listalla oli 7 958 peliä. Toukokuussa 2023 listalla oli 8 978 peliä. Elokuussa 2023 listalla oli 11 007 peliä. Lokakuussa 2023 listalla olevien pelien määrä ylitti 12 000 peliä. Myös useita listalta puuttuvia pelejä voi pelata. Tammikuussa 2024 listalla oli yli 13 000 peliä. Maaliskuussa 2024 listalla oli yli 14 000 peliä.

Valve on julkaissut ohjelmistojen kehityspaketit (SteamOS Devkit Client ja SteamOS Devkit Service) avoimen lähdekoodin lisenssillä, jolloin ne ovat saatavilla myös muillekin kuin pelien kehittäjille.

Laitteeseen voi halutessa asentaa myös toisen käyttöjärjestelmän, mutta tällöin ei ole saatavilla tukea laitteen sisäänrakennetuille ohjaimille eikä laitteistokohtaisia optimointeja.

Valve on jatkanut SteamOS-käyttöjärjestelmän kehitystä ja lisännyt muun muassa värikylläisyyden säädöt myös vanhemmalle mallille OLED-mallin tuen yhteydessä. Deckin ensimmäinen malli pystyy ohjelmistopäivityksen jälkeen käyttämään HDR-värejä ulkoisen näytön kanssa. Myös tuki muuttuville virkistystaajuuksille (VRR) on lisätty.

Myynti
------

Steam Deckin ennakkovaraukset avattiin julkistamisen jälkeisenä päivänä, 16. heinäkuuta 2021. Ennakkovaraukset tulivat ensimmäiseksi 48 tunniksi saataville vain käyttäjätunnuksille, joilla oli ostoja Steam-palvelusta ennen kesäkuuta 2021, millä Valve toivoi estävänsä jälleenmyyntibottien varaukset. Ennakkovaraus ei ollut ennakko-osto, vaan sillä pääsi jonoon, kun tuote on saatavilla. Myynti alkoi 25. helmikuuta varauksen tehneille. Ennakkovaraukset päättyivät lokakuussa 2022, jolloin laite tuli yleisesti saataville.

Valven Gabe Newell on kertonut "hyvin aggressiivisesta" hinnoittelusta ja sanonut, että hinta on yksi kriittisistä tekijöistä mobiililaitteissa.

Valve on kertonut kasvattavansa valmistusmäärää "satoihin tuhansiin" ja ennakkovaraukset ovat täynnä lokakuuhun 2022 saakka. Noin miljoonan henkilön on arvioitu tehneen ennakkovarauksen laitteelle.
Lokakuussa 2022 kerrottiin, että tuotantomäärä on kasvanut ja varausjonot on käsitelty. Samalla telakka on tullut myyntiin.

Kehitys
-------

Valve kehitti grafiikka-ajureita ja ohjelmistoa itse, joka tarkoittaa ettei sen tarvinnut levittää korjauksia pelien julkaisijoille. Ryhmä kehitti myös Vulkanin laajennuksia. Valven oma laitteistoa kehittävä ryhmä oli 20–30 henkilöä, jotka kehittivät laitetta kaksi vuotta, sekä hyödynsi myös muita yhtiön osastoja. Yhtiö maksaa suoraan yli sadalle avoimen lähdekoodin kehittäjälle, jotka työskentelevät Protonin, Mesan ja Vulkanin parissa, sekä Chromebook-tuen kehittämisessä.

Aiemmat kokemukset Steam Machine -koneista johtivat johtopäätökseen, että Valven on kehitettävät asioita itsenäisesti jos haluavat edistää niitä, jotta voivat ratkaista ongelmakohdat. Deckin prototyyppien teko alkoi noin neljä vuotta ennen julkaisua, mutta siihen vaikutti Steam-palvelun Big Picture -moodin esittely vuonna 2012. Valven mukaan Deck on kulminaatio sen aiemmmista projekteista ja Valve on katsonut tarkkaan mitä se on oppinut aiemmista. Aiemmissa Steam Machine -laitteissa oli muna-ja-kana -tyyppinen ongelma laitteille ennen kuin niille oli saatavilla riittävästi pelejä, joka johti vähäiseen kiinnostukseen laitteisiin. Tämä johti Proton-kerroksen kehittämiseen yhteensopivuuden vuoksi. Lisäksi Steam Link -laitteen kehitys, Index-lasien kuulokkeet ja Steam Controller -peliohjain ovat vaikuttaneet kehitykseen. Lawrence Yangin mukaan se ei ole vain yhdistelmä aiempia projekteja vaan ryhmän kokemus laitteiden suunnittelussa jota he ovat hyödyntäneet. Varhaisissa versioissa Steam Controller -ohjaimesta oli keskellä pieni ohjelmoitava näyttö, joka käytti Steam Link -yhteyttä.

Valven suunnittelijat Jeremy Selan ja Greg Coomer ovat kertoneet, että OLED-mallin kehitys alkoi ennen ensimmäisen mallin julkaisua, mutta sopivia näyttöjä ei ollut tuolloin vielä saatavilla. Näyttöjen valmistajat eivät myöskään täysin ymmärtäneet vaatimuksia ja tavoitteita ennen ensimmäisen mallin julkaisua. Tarkoitukseen suunnatun näytön kehittäminen valmistajien kanssa oli mahdollista vasta ensimmäisen Steam Deckin julkaisun jälkeen.

Jatkokehitys
------------

Laitteen suunnittelijat Lawrence Yang ja Pierre-Loup Griffais ovat kertoneet haastattelussa aikovansa parantaa akun vaihtamista. Suurin osa kehityksestä tapahtuu ohjelmiston puolella kuten päivitysten asentaminen saumattomasti. Valvella ei ole toistaiseksi aikomusta muuttaa suorituskykyä vaikka laite on suunniteltu useamman laitesukupolven tuotteeksi. Valve on ilmaissut kiinnostuksena toimia muiden valmistajien kanssa SteamOS-yhteensopivuuden parissa.

Valve on kertonut aikovansa tehdä seuraajan, mutta ettei se tapahdu pian. Valve haluaa nähdä hyppäyksen suorituskyvyssä ilman akun keston menetystä ja suorituskykytaso on vakaa kohde seuraavien vuosien ajan. Valven mukaan kiinteä kohdetaso on tärkeä kehittäjille ja viesti kuluttajille on selkeä kun jokainen Steam Deck voi pelata samoja pelejä.

Tuki
----

Varaosia myydään kuluttajille iFixitin kautta. Aiemmin Valve julkaisi konsolin kuorien CAD-piirrokset Creative Commons -lisenssillä harrastajille ja lisätarvikkeiden valmistajille.

Vastaanotto
-----------

*Game Developerin* Kris Graft kutsui laitetta kiinnostavimmaksi pelilaitteeksi, joka on markkinoilla nykypäivänä ja joka luo pohjatyön uudelle laitekategorialle. Graft kutsuu Steam Deckiä kunnianhimoiseksi ja sanoo Valven saavuttaneen tavoitteensa uuden luoda uusi laitteistokategoria: kädessä pidettävä pelaamiseen käytettävä henkilökohtainen tietokone. Vastaavia laitteita on tullut markkinoille, mutta ne maksavat 2–3 kertaa enemmän ja usein niissä on heikompi suorituskyky. Graft mainitsee pelien kehittäjän näkökulmasta alhaisen kynnyksen saada peli toimimaan Steam Deckillä. Sekä kehittäjille että pelaajille laite toimii suoraan laatikosta: käyttäjän tarvitsee vain käynnistää laite, kirjautua Steam-palveluun ja ladata pelejä.
Valve on liittänyt mukaan automaattiset lämmön ja kuvataajuuden rajoittimet sekä grafiikka-asetuksien säätämisen akkukeston pidentämiseen. Akun keston säätäminen ja sen sovittaminen visuaalisen suorituskyvyn kanssa vaatii asetuksien säätämistä. Laitteen suorituskyky oli vaikuttava. Telakointi ja telakasta poistaminen ei ollut yhtä sulava kokemus kuin Nintendo Switchillä, mutta Valve on sanonut parantavansa tätä tulevaisuudessa. Arvostelun hetkellä laiteajurit Windowsille eivät olleet valmiita ja sitä ei testattu. Kehityksen helppous sekä vaivaton kokemus ("turnkey") pelaajalle saivat kehuja.

Eurogamerin Richard Leadbetterin mukaan kokemus tuntui vielä keskeneräiseltä tiuhaan saapuvien ohjelmistopäivityksien johdosta, jotka toisinaan muuttivat kokemusta merkittävästi. Peleissä oli vielä yhteensopivuuden kanssa ongelmia. Leadbetterin mukaan Valve laski odotuksia ennakkomyynnissä ja markkinoinnissa ja *Control* ylittää PlayStation 4 -version laadussa ja saavuttaa yli 30 fps kuvataajuuden helposti. Eräissä tapauksissa on rajoitteita kuten pelien suorittimen ja grafiikkaprosessorin kilpaillessa resurssien käytöstä, mutta laite on silmiä avaava kokemus mille tahansa kuljetettavalle laitteelle ja etenkin kädessä pidettävälle. Laite on kookas verrattuna Switchiin, mutta se on välttämättömyys jäähdytyksen tarvitseman alueen sekä akun johdosta. Leadbetterin mukaan mukavuus ylitti Switchin ja oli helpompi käyttää. Switchin Joycon-ohjainten kulmikkuus haittaa pitkissä pelisessioissa ja tarjoaa vähän tukea, mutta Steam Deckissä oli helposti pidettävät kädensijat jotka ratkaisevat mukavuuden sekä helpottaa sen painon käsittelyä. Laite lämpenee käytössä mutta ei tule kuumaksi ja kahvat pitävät kädet kuumimmista alueista poissa. Ohjainten asettelu oli mukava ja tuntui hyvältä, mutta pohjassa olevat napit saattoivat aktivoitua vahingossa käytössä. Näytön väritoisto, mustatasot ja kirkkaus tuntuivat keskinkertaiselta Switch OLED -malliin. Kaiuttimet olivat vaikuttavat, mutta tuulettimien korkea ääni tuntui häiritsevältä. Laitteessa on räätälöity versio Steamin käyttöliittymästä, joka tuntuu ylivoimaiselta konsolikäyttöliittymäksi. Laitteen suorituskyky ylitti odotukset ja laitteen vastine rahalle sai kehuja. Akun keston maksimointi vaatii käyttäjää karsimaan visuaalisesta puolesta. Varoituksen sana liittyi siihen, että konsolimaisesta ulkonäöstä huolimatta se ei ole konsoli vaan henkilökohtainen tietokone ja siinä ei ole paljoa kädestä pitäen opastamista parhaan suorituskyvyn saamiseksi.

Laitetta verrataan keskitason pelikonsoliin: se on tehokkaampi kuin Nintendo Switch mutta vähemmän tehokas kuin PlayStation 5. Laitteella voi pelata uusimpia pelejä keskitason tai alemman tason asetuksilla, mutta vaikuttava se oli hieman vanhemmissa tai vähemmän vaativissa peleissä. Toisin kuin Switchissä laitteella voi pelata jo omistettuja pelejä ilman tarvetta ostaa niitä taas uudestaan. Laite tuntuu kannettavalta konsolilta, joka on tehty vuosien kokemuksella. Joystickit tuntuvat aluksi liian korkeilta ja tuntopalaute oudolta, mutta outous katoaa kun sillä pelaa. Suunnittelun erikoisuudet tuntuvat jälkikäteen harkituilta ja jopa perustelluilta. Joystickien korkeus ei haittaa koska ergonomian ansiosta peukalot lepäävät. Laitteen koko myös sallii enemmän tilaa näytölle ja napit, jotka tuntuvat oikeilta ohjaimilta eikä kuljetettavalta kompromissilta. Tuntopalaute tuntui heikolta, mutta Valven mukaan siihen on tulossa parannus ohjelmistopäivityksen myötä. Etuina pidetään suurta joukkoa Steam-palvelussa olevia pelejä sekä ettei pelitallennukset ole sidottuja yhteen laitteeseen vaan ne ovat saatavilla kaikkialla missä Steam on saatavilla (Steam Deck, pöytätietokone, kannettava tietokone ja muut vaihtoehdot).

The Vergen mukaan laite ei ollut valmis julkaisuhetkellä, mutta Valven julkaisemien päivityksien myötä se on tammikuussa 2023 parempi ja muokkaa pelimaailmaa vielä vuosia. Eurogamerin mukaan laitteella voi saada kotikonsolin ja käsikonsolin edut, mutta vaativimmissa peleissä voi törmätä suorituskyvyn rajoihin myös alemmilla asetuksilla. Nimellisesti korkeamman suorituskyvyn laitteita on olemassa, mutta ne myös vievät enemmän virtaa ja maksavat enemmän. Deckin kehuttuihin ominaisuuksiin kuuluvat keinot muokata asetuksia akkukeston ja suorituskyvyn välillä, muokattavat ohjaimet, suorituskyky laitteen hintaluokaan nähden, pelien pysäyttäminen ja jatkaminen (*suspend & resume*), sekä kyky käyttää myös työpöytätietokoneena.

### OLED-malli

OLED-mallin näyttö ja HDR-ominaisuuksien hallinta saivat kehuja Eurogamerin arvostelussa. Uuden mallin akustiikkaa sanottiin paremmaksi johtuen jäähdytyksen suuremmasta puhaltimesta, joka toimii pienemmällä kierrosluvulla samalla jäähdytysteholla. OLED-mallin suorituskykytavoite on sama kuin aiemman mallin, mutta testatulla sisällöllä uusi malli oli kahdesta yhdeksään prosenttia nopeampi. Uusi näyttö vie vähemmän energiaa kuin aikaisemman mallin, kuuden nanometrin prosessilla valmistettu suoritin vie vähemmän energiaa ja akun kapasiteetti on kasvanut, joiden myötä peliaika on kasvanut 30-50 prosenttia. Mallissa on lukuisia parannuksia, joihin kuuluvat Wi-Fi- ja Bluetooth-yhteyksien käyttö samaan aikaan uuden antennin myötä, parannettu vaste trackpad-ohjaimesta, audiolaadun parannukset sekä korjattavuuden parannukset uusien ruuvien ja ruuvien vastinosien myötä. Myös ohjelmiston parannukset saivat kehuja.

Game Informerin arvostelussa mainittiin myös akkukeston ja näytön parannukset. Uusi malli parantaa lähes kaikkia aiemman mallin ongelmakohtia, mutta aiemman mallin omistajille parannukset voivat olla pieniä.

The Vergen arvostelun mukaan OLED-malli on "kaikkea mitä alkuperäisen olisi pitänyt olla". Uusi näyttö, hinnoittelu ja joukko parannuksia saivat maininnan. Arvostelussa mainittiin, että arvostelun aikana päivitykset lisäsivät joukon uusia ominaisuuksia. Arvostelun mukaan OLED-mallia on helpompi suositella kuin alkuperäistä, joka tuntui julkaistulta ennen kuin se oli täysin valmis.

Rock Paper Shotgunin arvostelun mukaan OLED-malli korjaa alkuperäisen mallin kaksi suurinta puutetta ja hioo suunnittelun yksityiskohtia. Arvostelussa mainittiin kaksi haittaa, jotka olivat "budjettiversion" eli 256 tai 64 gigatavun tallennustilallisen mallin puute, sekä yhden teratavun mallissa on etuja, joita 512 gigatavun mallissa ei ole eli heijastumisen estopinnoite ja uusi kantokotelo.

Palkinnot
---------

Steam Deck voitti parhaan pelilaitteiston Golden Joystick -palkinnon vuonna 2022. Steam Deck voitti myös IGN:n parhaan pelilaitteiston palkinnon vuonna 2022.

Lähteet
-------

1. 1 2 3 4 5 6 7 8 9 10 11 12 13 14 15  Ryan Gilliam & Samit Sarkar: Valve announces Steam Deck handheld for PC games *polygon.com*.  15.7.2021. Viitattu 15.7.2021. (englanniksi)
2. 1 2 3  Katharine Castle: Valve confirm Steam Deck launch date for February 25th *rockpapershotgun.com*.  26.1.2022. Viitattu 25.2.2022. (englanniksi)
3. 1 2 3 4 5 6 7 8 9 10 11 12  Jay Peters, Chaim Gartenberg, Richard Lawler, Sean Hollister: Valve’s gaming handheld is called the Steam Deck and it’s shipping in December *theverge.com*.  15.7.2021. Viitattu 15.7.2021. (englanniksi)
4. ↑  Jay Peters: Steam Deck launch delayed by two months *theverge.com*.  10.11.2021. Viitattu 12.11.2021. (englanniksi)
5. 1 2  Sam Machkovech: Valve delays Steam Deck launch two months to February 2022 *arstechnica.com*.  10.11.2021. Viitattu 12.11.2021. (englanniksi)
6. 1 2 3 4 5 6 7 8 9  Kyle Orland: Valve provides a deep dive into Steam Deck’s custom hardware design *arstechnica.com*.  16.11.2021. Viitattu 20.11.2021. (englanniksi)
7. 1 2  James Archer: The best microSD cards for the Steam Deck *rockpapershotgun.com*.  6.9.2022. Viitattu 25.11.2022. (englanniksi)
8. 1 2 3  Matt Purslow: Valve Says Steam Deck Is Future Proof, But Could Add New Generations *ign.com*.  29.7.2021. Viitattu 6.3.2022. (englanniksi)
9. ↑  Chris Plante: The Steam Deck OLED improves much more than its screen *polygon.com*.  9.11.2023. Viitattu 9.11.2023. (englanniksi)
10. ↑  Anton Shilov: Valve's Steam Deck OLED: Bigger Display, New SoC, Faster Memory, More Storage, Same Performance *anandtech.com*.  10.11.2023. Viitattu 15.11.2023. (englanniksi)
11. ↑  Your games in a whole new light *steamdeck.com*. Viitattu 9.11.2023. (englanniksi)
12. ↑  Sean Hollister: Valve reveals the Steam Deck OLED: $549 buys better screen, battery, and more *theverge.com*.  9.11.2023. Viitattu 9.11.2023. (englanniksi)
13. ↑  Liam Dawe: Valve reveals Steam Deck OLED for November 16th *gamingonlinux.com*.  9.11.2023. Viitattu 10.11.2023. (englanniksi)
14. ↑  Steve Watts: Steam Deck OLED Announced With Better Screen, Battery Life, And More *gamespot.com*.  15.11.2023. Viitattu 21.12.2023. (englanniksi)
15. ↑  Chris Plante: For Valve, the Steam Deck OLED is just the beginning *polygon.com*.  9.11.2023. Viitattu 9.11.2023. (englanniksi)
16. ↑  Jay Peters: Valve’s Steam Deck Dock is now available to order *theverge.com*.  6.10.2022. Viitattu 10.11.2023. (englanniksi)
17. ↑  Jim Salter: Valve’s upcoming Steam Deck will be based on Arch Linux—not Debian *arstechnica.com*.  11.8.2021. Viitattu 12.8.2021. (englanniksi)
18. ↑  Kyle Orland: Valve promises Steam Deck will run "the entire Steam library" at 30+ fps *arstechnica.com*.  27.7.2021. Viitattu 6.8.2021. (englanniksi)
19. ↑  Steam Deck *steamdeck.com*. Viitattu 22.12.2021. (englanniksi)
20. 1 2 3  Sam Machkovech: A brief tour of the Steam Deck’s Linux implementation *arstechnica.com*.  25.2.2022. Viitattu 23.1.2023. (englanniksi)
21. ↑  Steam Deck FAQ *partner.steamgames.com*. Viitattu 14.2.2022. (englanniksi)
22. ↑  Liam Dawe: Steam Deck desktop mode plus other stores — Epic Games Store *gamingonlinux.com*.  25.2.2022. Viitattu 6.3.2022. (englanniksi)
23. ↑  Vikki Blake: Anti-cheat software BattlEye and Easy Anti-Cheat will support Steam Deck *eurogamer.net*.  26.9.2021. Viitattu 27.9.2021. (englanniksi)
24. ↑  Will these top Steam games support Steam Deck? We ask their developers *theverge.com*.  5.10.2021. Viitattu 6.10.2021. (englanniksi)
25. ↑  Vikki Blake: Steam Deck can now support games with Easy Anti-Cheat *eurogamer.net*.  22.1.2022. Viitattu 16.2.2022. (englanniksi)
26. ↑  See at a glance how games will play on Steam Deck. *steamdeck.com*. Viitattu 19.10.2021. (englanniksi)
27. ↑  James Archer: Exclusive: Here's how you'll know which games will run on Valve's Steam Deck *rockpapershotgun.com*.  18.10.2021. Viitattu 20.10.2021. (englanniksi)
28. 1 2  Steam Deck Verified: Understanding Compatibility *boilingsteam.com*.  19.10.2021. Viitattu 12.2.2022. (englanniksi)
29. ↑  There's 22 New Games Validated Every Day for the Steam Deck on Average *boilingsteam.com*.  11.2.2022.  Arkistoitu 11.2.2022. Viitattu 12.2.2022. (englanniksi)
30. ↑  Chris Kerr: Steam users can now check how many of their games are compatible with Steam Deck *gamedeveloper.com*.  23.2.2022. Viitattu 23.2.2022. (englanniksi)
31. ↑  The Steam Deck Launches with 825 Games (Playable and Verified) including Elden Ring (with Video Footage)! *boilingsteam.com*.  Arkistoitu 25.2.2022. Viitattu 25.2.2022. (englanniksi)
32. ↑  1000 Games On The Steam Deck Now! *boilingsteam.com*.  4.3.2022.  Arkistoitu 6.3.2022. Viitattu 6.3.2022. (englanniksi)
33. ↑  2200 Games On The Steam Deck, with the Verification Process Slowing Down *boilingsteam.com*.  15.4.2022.  Arkistoitu 15.4.2022. Viitattu 17.4.2022. (englanniksi)
34. ↑  3000 Games On The Steam Deck! *boilingsteam.com*.  21.5.2022.  Arkistoitu 27.5.2022. Viitattu 30.5.2022. (englanniksi)
35. ↑  Liam Dawe: Steam Deck hits over 4,000 titles marked either Verified or Playable *gamingonlinux.com*.  17.7.2022. Viitattu 18.7.2022. (englanniksi)
36. ↑  Steam Deck: Acceleration - 5000 Games and Trending Up *boilingsteam.com*.  31.8.2022.  Arkistoitu 1.9.2022. Viitattu 1.9.2022. (englanniksi)
37. ↑  Steam Deck: 6000 Games Playable/Verified *boilingsteam.com*.  20.10.2022.  Arkistoitu 20.10.2022. Viitattu 21.10.2022. (englanniksi)
38. ↑  7000 Games (Playable and Verified) on the Steam Deck! *boilingsteam.com*.  24.12.2022.  Arkistoitu 9.1.2023. Viitattu 9.1.2023. (englanniksi)
39. ↑  8000 Playable Games on the Steam Deck, Including 3000 Verified Ones *boilingsteam.com*.  1.3.2023.  Arkistoitu 2.3.2023. Viitattu 3.3.2023. (englanniksi)
40. ↑  9000 Games (Verified and Playable) on the Steam Deck with a Heavy Focus on Validating Games from 2021 and 2022 *boilingsteam.com*.  5.5.2023.  Arkistoitu 11.5.2023. Viitattu 12.5.2023. (englanniksi)
41. ↑  Liam Dawe: Over 11,000 games now rated Steam Deck Playable *gamingonlinux.com*.  25.8.2023. Viitattu 29.8.2023. (englanniksi)
42. ↑  Liam Dawe: Steam Deck officially hits over 12,000 games Playable and Verified *gamingonlinux.com*.  30.10.2023. Viitattu 31.10.2023. (englanniksi)
43. ↑  Tristan Zelden: Unsupported Games That Work Great On Steam Deck *thegamer.com*.  30.6.2023. Viitattu 31.10.2023. (englanniksi)
44. ↑  Liam Dawe: Steam Deck officially hits over 13,000 games Playable and Verified *gamingonlinux.com*.  5.1.2024. Viitattu 5.1.2024. (englanniksi)
45. ↑  Liam Dawe: Steam Deck hits over 14,000 games rated Playable or Verified *gamingonlinux.com*.  8.3.2024. Viitattu 8.3.2024. (englanniksi)
46. ↑  Liam Dawe: Valve open sources SteamOS Devkit Client for Steam Deck *gamingonlinux.com*.  4.3.2022. Viitattu 6.3.2022. (englanniksi)
47. ↑  Kyle Orland: Steam Deck system update greatly improves older LCD displays, too *arstechnica.com*.  17.11.2023. Viitattu 17.11.2023. (englanniksi)
48. ↑  SteamOS 3.5.5 Update *store.steampowered.com*.  17.11.2023. Viitattu 17.11.2023. (englanniksi)
49. ↑  Diaz, Ana: Even Steam’s servers buckled under the Steam Deck pre-order rush *Polygon*. Viitattu 27.9.2021. (englanniksi)
50. ↑  Mitchell Clark: Valve will start selling the Steam Deck on February 25th *theverge.com*.  26.1.2022. Viitattu 16.2.2022. (englanniksi)
51. ↑  Mitchell Clark: The Steam Deck is now available with no reservations required (mostly) *theverge.com*.  6.10.2022. Viitattu 30.8.2023. (englanniksi)
52. ↑  Kat Bailey: Gabe Newell: Hitting Steam Deck Price Was 'Painful' but 'Critical' *nordic.ign.com*.  15.7.2021. Viitattu 15.7.2021. (englanniksi)
53. 1 2  Sean Hollister: The Steam Deck is not a flop *theverge.com*.  15.4.2022. Viitattu 17.4.2022. (englanniksi)
54. ↑  Michael Larabel: Steam Deck Now Available For Immediate Ordering, Steam Deck Dock Also In-Stock *phoronix.com*.  6.10.2022. Viitattu 7.10.2022. (englanniksi)
55. 1 2  Matt Wales: Steam Deck can now be purchased without a reservation *eurogamer.net*.  6.10.2022. Viitattu 7.10.2022. (englanniksi)
56. 1 2  Sean Hollister: Valve answers our burning Steam Deck questions — including a possible Steam Controller 2 *theverge.com*.  15.12.2022. Viitattu 23.1.2023. (englanniksi)
57. ↑  Martin Robinson: Valve already has big ideas for the next generation of Steam Deck machines *eurogamer.net*.  27.2.2022. Viitattu 23.1.2023. (englanniksi)
58. ↑  Tom Marks: Valve Explains How The Failure of Steam Machines Helped Build The Steam Deck *nordic.ign.com*.  30.7.2021. Viitattu 23.1.2023. (englanniksi)
59. ↑  Kyle Orland: Why we had to wait nearly two years for an OLED Steam Deck *arstechnica.com*.  10.11.2023. Viitattu 10.11.2023. (englanniksi)
60. ↑  Sean Hollister: Valve: don’t expect a faster Steam Deck ‘in the next couple of years’ *theverge.com*.  22.9.2023. Viitattu 23.9.2023. (englanniksi)
61. ↑  Matt Wales: No Steam Deck performance upgrade "in the next couple of years" says Valve *eurogamer.net*.  22.9.2023. Viitattu 23.9.2023. (englanniksi)
62. ↑  Steam Deck: Replacement Parts *steamcommunity.com*. Viitattu 16.2.2022. (englanniksi)
63. ↑  Vikki Blake: Valve releases Steam Deck CAD files so we can 3D print new shells ourselves *eurogamer.net*.  13.2.2022. Viitattu 16.2.2022. (englanniksi)
64. 1 2 3 4 5 6 7 8 9 10 11  Kris Graft: Steam Deck review: A strong start to an exciting new hardware category for game devs *gamedeveloper.com*.  25.2.2022. Viitattu 26.2.2022. (englanniksi)
65. 1 2 3 4 5 6 7 8 9 10 11 12 13 14 15  Richard Leadbetter: Steam Deck review: the handheld PC capable of console quality gaming *eurogamer.net*.  25.2.2022. Viitattu 26.2.2022. (englanniksi)
66. 1 2 3 4 5 6 7 8 9 10  Chris Plante: The Steam Deck is my new favorite console *polygon.com*.  25.2.2022. Viitattu 26.2.2022. (englanniksi)
67. 1 2  Sean Hollister: The Steam Deck wasn’t born ready, but it’s ready now *theverge.com*.  19.1.2023. Viitattu 23.1.2023. (englanniksi)
68. ↑  Oliver Mackenzie: Can Steam Deck handle a range of PC's most challenging games? *eurogamer.net*.  20.1.2023. Viitattu 23.1.2023. (englanniksi)
69. ↑  Sean Hollister: Steam Deck rivals OneXPlayer, Aya, and GPD are planning their revenge with AMD’s 6800U *theverge.com*.  20.5.2022. Viitattu 23.1.2023. (englanniksi)
70. ↑  Sean Hollister: A new Steam Deck update adds one of the most-requested features *theverge.com*.  12.5.2022. Viitattu 23.1.2023. (englanniksi)
71. ↑  Richard Leadbetter: Steam Deck OLED review: a beautiful display upgrade - and so much more *eurogamer.net*.  9.11.2023. Viitattu 17.11.2023. (englanniksi)
72. ↑  Matt Miller: The Steam Deck OLED Review *gameinformer.com*.  16.11.2023. Viitattu 17.11.2023. (englanniksi)
73. ↑  Sean Hollister: Steam Deck OLED review: better, not faster *theverge.com*.  9.11.2023. Viitattu 21.12.2023. (englanniksi)
74. ↑  James Archer: Steam Deck OLED review: not the Steam Deck 2, but the next best thing *rockpapershotgun.com*.  9.11.2023. Viitattu 3.2.2024. (englanniksi)
75. ↑  Sam Loveridge: Here are all the Golden Joystick Awards 2022 winners *gamesradar.com*.  22.11.2022.  Arkistoitu. Viitattu 23.11.2022. (englanniksi)
76. ↑  The Best Gaming Hardware of 2022 *nordic.ign.com*.  7.12.2022. Viitattu 13.12.2022. (englanniksi)

Aiheesta muualla
----------------

*